173.190

Ordinaziun davart l'organisaziun e la gestiun da las autoritads da mediaziun (ordinaziun davart las autoritads da mediaziun, OAM)

dals 31-10-2024 (versiun dals 01-01-2025)

Sa basond sin l'art. 51a al. 3 da la Constituziun chantunala1) sco er sin l'art. 85 al. 5 e l'art. 88 al. 5 da la Lescha davart l'organisaziun giudiziala2)

relaschada da la Dretgira superiura ils 31 d'october 2024

Object

Art.  1 1 Questa ordinaziun regla l'organisaziun e la gestiun da las autoritads da mediaziun ch'èn affiliadas administrativamain a las dretgiras regiunalas.

2 Resalvada resta la contabilitad, ch'è suttamessa a las regulaziuns da l'Ordinaziun davart las finanzas e la contabilitad en il sectur giudizial3).

Art.  2 Grad d'occupaziun da las mediaturas e dals mediaturs 1 Avant las elecziuns da renovaziun fixescha la Dretgira superiura, sin dumonda da las dretgiras regiunalas, mintgamai il grad d'occupaziun da las mediaturas e dals mediaturs per la proxima perioda d'uffizi. L'emprim taidlan las dretgiras regiunalas las mediaturas ed ils mediaturs en uffizi.

2 Il   grad   d'occupaziun   da   las   mediaturas   e   dals   mediaturs   cumpiglia   er   lur impundiments per l'activitad sco parsura da l'Autoritad da mediaziun per dumondas da locaziun.

3 Il grad d'occupaziun vegn fixà sin basa da la media da la chargia da lavur durant la perioda da quatter onns precedenta e cun resguardar ils impundiments independents dals cas, en spezial per l'administraziun giudiziala e per la correspundenza informala cun   las   persunas   che   tschertgan   dretg.   Ulteriuras   particularitads   en   connex   cun l'organisaziun dals uffizis da mediaziun pon vegnir resguardadas.

1) DG 110.100 2) DG 173.000 3) DG 173.210 * tabellas da las modificaziuns a la fin dal relasch

1

173.190

4 En cas da midadas extraordinarias da la chargia da lavur po la Dretgira superiura permetter in'adattaziun dal grad d'occupaziun er durant la perioda d'uffizi.

Substituziun

Art.  3 1 Las substitutas ed ils substituts vegnan en funcziun, sche las mediaturas ed ils mediaturs ston prender recusaziun u sch'ellas ed els èn impedids.

2 Plinavant pon las substitutas ed ils substituts vegnir engaschads en cas da motivs impurtants, en spezial per reducir ina chargia da lavur extraordinariamain gronda.

Art.  4

Regulaziun da l'affiliaziun administrativa 1. princip

1 La dretgira regiunala fixescha la concepziun organisatorica fundamentala da las autoritads   da   mediaziun   ch'èn   affiliadas   administrativamain   ad   ella,   en   spezial l'organisaziun da las lavurs da chanzlia e la purschida da l'infrastructura necessaria.

2 Per   quest   intent   taidla   ella   la   mediatura   u   il   mediatur   e   regla   ils   detagls   da l'affiliaziun en ina cunvegna che sto vegnir approvada da la Dretgira superiura.

3 La cunvegna vegn mintgamai concludida per la durada d'ina perioda d'uffizi. Sch'i resulta in'elecziun substitutiva durant ina perioda d'uffizi currenta, sto vegnir fatga ina nova cunvegna.

2. chanzlia

Art.  5 1 Il temp da lavur che resulta per liquidar las lavurs da chanzlia da las autoritads da mediaziun, vegn resguardà cun fixar il volumen total da plazzas da la chanzlia da la dretgira regiunala.

2 Sche   las   lavurs   da   chanzlia   da   las   autoritads   da   mediaziun   na   vegnan   betg liquidadas tras la chanzlia da la dretgira regiunala, po la dretgira regiunala permetter a la mediatura u al mediatur d'engaschar in'atgna collavuratura u in agen collavuratur per il pensum parzial respectiv ubain delegar la gestiun da la chanzlia a la mediatura u al mediatur.

3 Sch'igl   è   previs   d'engaschar   in'atgna   collavuratura   u   in   agen   collavuratur   per liquidar las lavurs da chanzlia da las autoritads da mediaziun, decida la mediatura u il   mediatur   davart   l'occupaziun   da   la   plazza.   La   mediatura   u   il   mediatur   è responsabel per exequir ils ulteriurs dretgs e las ulteriuras obligaziuns che resultan tras la relaziun da lavur da dretg public. Resalvà resta il consentiment da la dretgira regiunala a decisiuns tenor l'artitgel 18 alinea 2 ed alinea 3 da l'Ordinaziun davart las finanzas e la contabilitad en il sectur giudizial4).

4 Sche la mediatura u il mediatur surpiglia sezza u sez la liquidaziun da las lavurs da chanzlia,   survegn   ella   u   el   il   medem   salari   sco   en   cas   d'in   engaschament   d'ina collavuratura u d'in collavuratur.

4) DG 173.210

2

173.190

5 Sche   la   mediatura   u   il   mediatur   exequescha   –   ultra   da   l'activitad   uffiziala   – in'activitad da gudogn independenta, po la gestiun da la chanzlia da las autoritads da mediaziun vegnir delegada ad ella u ad el en furma d'in mandat. L'onurari vegn fixà tenor la tariffa da scuntrada ch'il Departament da finanzas e vischnancas ha fixà per servetschs, che l'administraziun chantunala furnescha a terzas persunas, e quai en la classa da funcziun decisiva per la plazza da chanzlia.

3. infrastructura

Art.  6 1 Sche las autoritads da mediaziun utiliseschan l'atgna infrastructura per tractativas e per sesidas sco er per lur ulteriuras activitads uffizialas, na dastgan ils custs per metter   a   disposiziun   questa   infrastructura   da   princip   betg   esser   pli   auts   che   per in'utilisaziun da l'infrastructura da la dretgira regiunala.

2 Sche la mediatura u il mediatur na survegn nagin plaz da lavur en las localitads da la   dretgira   regiunala,   po   vegnir   pajada   ad   ella   u   ad   el   ina   indemnisaziun commensurada per l'utilisaziun da l'infrastructura privata. Il medem vala, sche las collavuraturas   ed   ils   collavuraturs   da   las   autoritads   da   mediaziun   utiliseschan l'infrastructura privata.

3 Sche la mediatura u il mediatur survegn in onurari tenor l'artitgel 5 alinea 5 per la gestiun   da   la   chanzlia   da   las   autoritads   da   mediaziun,   è   l'utilisaziun   da l'infrastructura privata indemnisada tras quest onurari.

Art.  7

Servetsch da cussegliaziun per objects da locaziun 1. cundiziuns generalas

1 Per l'organisaziun dal servetsch da cussegliaziun ston da princip vegnir observadas las suandantas cundiziuns generalas:

a)

cuntanschibladad   per   telefon   durant   almain   dus dis   per   emna   durant mintgamai trais uras;

pussaivladad da consegnar sin via electronica documents ch'èn relevants per l'activitad da cussegliaziun;

pussaivladad da las persunas che tschertgan dretg da cumparair persunalmain tar il servetsch en cas motivads (tenor cunvegna);

regulaziun da la substituziun en cas da malsogna e da vacanzas;

enconuschientschas   suffizientas   da   las   linguas   uffizialas   da   l'autoritad   da mediaziun respectiva.

b)

c)

d)

e)

Art.  8

2. surpigliada tras la parsura u il parsura d'ina autra autoritad da mediaziun

1 Sche la parsura u il parsura d'ina autra autoritad da mediaziun surpiglia il servetsch da cussegliaziun, vegn ella u el da princip indemnisà per quai confurm al temp impundì   registrà.   La   tariffa   per   ura,   inclusiv   in   supplement   per   l'utilisaziun   da l'infrastructura privata e per las spesas da telefon, importa:

a)

112 francs, inclusiv taglia sin la plivalur, sch'i vegn quintà giu sco activitad da gudogn independenta;

3

173.190

b)

95 francs brutto, sch'i vegn quintà giu sco activitad da gudogn dependenta.

2 Empè   d'ina   indemnisaziun   dependenta   dals   impundiments   po   vegnir   fixada   ina pauschala, sche la parsura u il parsura d'ina autra autoritad da mediaziun liquidescha il servetsch da cussegliaziun. En quest cas fixescha la dretgira regiunala il volumen da plazzas che vegn duvrà per fixar l'indemnisaziun confurm a las tariffas per ura tenor   l'alinea 1,   quai   suenter   avair   tadlà   sia   mediatura   u   ses   mediatur   sco   er   la parsura u il parsura da l'autra autoritad da mediaziun.

3 La   cunvegna   davart   la   delegaziun   dal   servetsch   da   cussegliaziun   sto   vegnir approvada da la Dretgira superiura.

Art.  9

3. surdada d'in mandat ad in'autra persuna u engaschament d'ina autra persuna

1 Sch'il servetsch da cussegliaziun na po betg vegnir delegà a la parsura u al parsura d'ina  autra  autoritad  da  mediaziun  per  dumondas  da  locaziun,  decida  la  dretgira regiunala,   suenter   avair   tadlà   la   mediatura   u   il   mediatur,   sche   l'activitad   da cussegliaziun duai vegnir surdada en furma d'in mandat per la durada da la perioda d'uffizi u sch'insatgi duai vegnir engaschà per quest intent.

2 En tuts dus cas sto esser garantida la qualificaziun specifica da las persunas ch'èn incumbensadas cun il servetsch da cussegliaziun. Il servetsch da cussegliaziun na dastga betg vegnir exequì tras commembras e commembers u tras collavuraturas e collavuraturs da la dretgira regiunala.

3 Las   modalitads   da   la   surdada   dal   mandat   u   da   l'engaschament   ston   vegnir approvadas   da   la   Dretgira   superiura.   En   cas   d'in   engaschament   vala   plinavant l'artitgel 5 alinea 3 confurm al senn.

Gestiun

Art.  10 1 La mediatura u il mediatur maina l'uffizi da mediaziun e l'Autoritad da mediaziun per dumondas da locaziun, surveglia lur gestiun e represchenta tuttas duas autoritads da mediaziun vers anora.

2 Ella u el è responsabel che las fatschentas vegnian liquidadas en moda speditiva.

3 Ultra da quai è ella u el cumpetent per tut las incumbensas da l'administraziun giudiziala che tutgan – tenor lescha, tenor ordinaziun u tenor la cunvegna davart l'affiliaziun administrativa – a la cumpetenza da las autoritads da mediaziun. Cun resalva d'ina regulaziun divergenta, en spezial en l'Ordinaziun davart las finanzas e la   contabilitad   en   il   sectur   giudizial5),   ha   la   mediatura   u   il   mediatur   il   dretg   da suttascriver suletta u sulet en chaussas da l'administraziun giudiziala.

4 Sche la mediatura u il mediatur è impedì, surpiglia la substituta u il substitut las incumbensas   numnadas   qua   survart.   Resalvada   resta   la   designaziun   d'ina substituziun   extraordinaria   tenor   l'artitgel 87 alinea 2   da   la   Lescha   davart l'organisaziun giudiziala6), sche l'impediment dura previsiblamain pli ditg.

5) DG 173.210 6) DG 173.000

4

173.190

Rapportaziun

Art.  11 1 Las autoritads da mediaziun per dumondas da locaziun suttamettan mintga mez onn in rapport davart lur activitad a la Dretgira superiura per mauns da l'Uffizi federal d'abitaziuns, e quai tenor las prescripziuns da l'Uffizi federal d'abitaziuns (art. 23 al. 1 OLFL7)).

2 Dal  rest  suttamettan  ils  uffizis  da  mediaziun  e  las  autoritads  da  mediaziun  per dumondas   da   locaziun   lur   rapports   a   la   dretgira   regiunala   respectiva   confurm   a l'artitgel 110 da la Lescha davart l'organisaziun giudiziala8); la Dretgira superiura po decretar directivas en chaussa.

Secret d'uffizi

Art.  12 1 Persunas che vegnan engaschadas d'ina mediatura u d'in mediatur per liquidar las lavurs da chanzlia, il servetsch da cussegliaziun u eventualas autras incumbensas, èn suttamessas al secret d'uffizi tenor l'artitgel 15 da la Lescha davart l'organisaziun giudiziala, independentamain da la concepziun giuridica da la relaziun contractuala.

2 La mediatura u il mediatur sto far attent las persunas respectivas a l'obligaziun da discreziun sco er a las consequenzas en cas ch'ellas violeschan questa obligaziun. En cas da basegn sto la mediatura u il mediatur prender ulteriuras mesiras per garantir ch'il secret d'uffizi vegnia observà en cas d'ina utilisaziun da l'infrastructura privata.

Dretg transitoric

Art.  13 1 Autoritads da mediaziun che han engaschà ina cussegliadra u in cussegliader il mument   che   questa   ordinaziun   entra   en   vigur,   pon   mantegnair   la   relaziun d'engaschament fin a la terminaziun ordinaria da tala, maximalmain dentant fin ils 31 da december 2028, senza stuair cumprovar la premissa da l'artitgel 91 alinea 2 da la Lescha davart l'organisaziun giudiziala9).

7) Ordinaziun davart la locaziun e la fittanza da locals d'abitar e da fatschenta (CS 221.213.11)

8) DG 173.000 9) DG 173.000

5

173.190

Tabella da las modificaziuns - tenor conclus

Conclus 31-10-2024

Entrada en vigur 01-01-2025

Element relasch

Modificaziun emprima versiun

Publicaziun en la CUL 2024-033

6

173.190

Tabella da las modificaziuns - tenor element

Element relasch

Conclus 31-10-2024

Entrada en vigur 01-01-2025

Modificaziun emprima versiun

Publicaziun en la CUL 2024-033

7